BRATISLAVA. Káder futbalistov Slovana Bratislava pred nadchádzajúcou sezónou vystuží obranca s reprezentačnými skúsenosťami Filip Lukšík.
Na sústredenie do Rakúska so Slovanom nepocestuje dvojica Jairo Arreola a Tawamba Kana, informoval v piatok klubový web "belasých".
"Guatemalčan Arreola, ani Kamerunčan Kana s nami na sústredenie nepocestujú. Po zápase s Olomoucom sme sa rozhodli, že by neboli lepší ako hráči, ktorých máme momentálne k dispozícií," cituje oficiálny web generálneho riaditeľa Petra Kašpara.
"Arreola vôbec nie je zlý futbalista a svojimi výkonmi nás presvedčil, no medzitým sme už podpísali zmluvu s Peltierom. Na jeho poste tak vznikol pretlak. Pozvali sme ho totiž na skúšku ešte predtým ako sa vyriešila situácia s Trenčínom, takže sme ho chceli vidieť v akcií. Obaja menovaní by však boli ďalšími hráčmi mimo Európskej únie a mohli by sme prekročiť kvótu. Na trávniku môže byť iba päť takýchto hráčov naraz. Pokiaľ by teda nešlo o hráčov základnej zostavy, nechceli sme zbytočne blokovať dôležité miesto v kádri," dodal Kašpar.
Lukšík sa so Slovanom dohodol na ročnom hosťovaní. Do Bratislavy prichádza z holandského mužstva Ado Den Haag.
Slovan ale pre neho nebude úplnou neznámou, z reprezentácie sa totiž pozná s trénerom Vladimírom Weissom. Dvadsaťsedemročný rodák z Banskej Bystrice už absolvoval s mužstvom aj prvý tréning.
Slovan odchádza na sústredenie do rakúskeho Klagenfurtu v nedeľu. Prvý prípravný duel je na pláne v pondelok proti Slasku Vroclav. Po návrate do Bratislavy odohrá ŠK generálku v domácom prostredí proti Šali.